РЕШЕНИЕ ЗА ИЗПЪЛНЕНИЕ НА КОМИСИЯТА
от 31 юли 2013 година
за изменение на приложение III към Директива 2002/99/ЕО на Съвета за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека, с оглед на добавяне на обработка за елиминиране на някои ветеринарно-санитарни рискове, свързани с месото
(нотифицирано под номер C(2013) 4853)
(текст от значение за ЕИП)
(2013/417/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 11 от нея,
като има предвид, че:
(1)
С Директива 2002/99/ЕО се установяват общите ветеринарно-санитарни правила, регулиращи всички етапи на производството, преработката и разпространението на продукти от животински произход в Съюза, включително тяхното въвеждане в Съюза от трети страни.
(2)
В член 4 от Директива 2002/99/ЕО се предвижда, че ако са спазени определени условия, държавите членки могат да разрешат производството, преработката и разпределението на продукти от животински произход, които идват от територия или част от територия, предмет на ветеринарно-санитарни ограничения. Приложение III към посочената директива съдържа таблица, в която са изброени видовете обработка, които могат да се прилагат при продукти от животински произход, за да се елиминират ветеринарно-санитарните рискове, свързани с месото и млякото. Тези обработки са в съответствие с препоръчаните обработки в съответните глави от Здравния кодекс за сухоземните животни на Световната организация за здравеопазване на животните (OIE) (Здравния кодекс на OIE за сухоземните животни).
(3)
В главата, посветена на болестта шап в Здравния кодекс на OIE за сухоземните животни, е включена обработка, която осигурява инактивирането на вируса на шап в месо.
(4)
Поради това тази обработка следва да бъде включена в списъка в таблицата в приложение III към Директива 2002/99/ЕО като ефективна за елиминиране на риска от шап в месо.
(5)
Освен това текстът „sheep and goat plague“ в таблицата в приложение III към Директива 2002/99/ЕО (в текста на директивата на английски език) следва да се замени с „peste des petits ruminants“, за да отразява официалното наименование на болестта в Здравния кодекс на OIE за сухоземните животни. Също така цифрата „1“ в заглавието на таблица следва да бъде заличена, а думата „МЕСО“, фигурираща преди посочените обработки на мляко, следва да се замени с „МЛЯКО“.
(6)
Поради това приложение III към Директива 2002/99/ЕО следва да бъде съответно изменено.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложение III към Директива 2002/99/ЕО се заменя с приложението към настоящото решение.
Член 2
Адресати на настоящото решение са държавите членки.
Съставено в Брюксел на 31 юли 2013 година.